Virallinen lehti nro C 304 , 02/10/1998 s. 0022



KIRJALLINEN KYSYMYS E-0045/98 komissiolle esittäjä(t): Mihail Papayannakis (GUE/NGL) (29. tammikuuta 1998) Aihe: Lentoliikennedirektiivin täytäntöönpano Direktiivin 93/65/ETY ((EYVL L 187, 29.7.1993, s. 52. )) 1 artiklaa sovelletaan teknisten määrittelyjen yhteensopivuuden määrittämiseen hankittaessa lentoliikenteen hallintalaitteita ja -järjestelmiä, erityisesti tietoliikenne-, valvonta-, navigointi- ja lennonjohdon automaattisia tukijärjestelmiä. Direktiivin mukaan jäsenvaltioiden on ilmoitettava komissiolle vuosittain toimenpiteistä, joihin ne ovat ryhtyneet pannakseen täytäntöön kyseisen direktiivin 8 artiklan tavoitteet, ja saatettava voimaan viimeistään 19. heinäkuuta 1994 lait ja hallinnolliset määräykset, joita direktiivin täytäntöönpano edellyttää (9 artikla). Koska standardisointi Euroopan tasolla on ratkaisevan tärkeä tekijä lentoliikenteen hallinnan yhtenäisen turvallisuustason saavuttamisessa, voisiko komissio kertoa missä määrin Kreikka on toteuttanut direktiivin 93/65/ETY edellyttämät toimenpiteet? Täyttääkö Kreikka yhteisön lainsäädäntöön sisältyvät Eurocontrol-standardit? Ilmoittaako Kreikka vuosittain komissiolle toimista, joihin se on ryhtynyt direktiivin tavoitteiden saavuttamiseksi? Mitä toimia se on toteuttanut? Yhteisön lainsäädännön täytäntöönpanoa koskevan komission kertomuksen mukaan komissio lähetti Kreikan viranomaisille vuonna 1995 virallisen varoituksen ja vuonna 1996 perustellun lausunnon. Millaisia vaikutuksia näillä komission toimenpiteillä on ollut? Komission jäsenen Neil Kinnockin komission puolesta antama vastaus (23. maaliskuuta 1998) Yhteensopivien teknisten eritelmien määrittelemisestä ja käytöstä lentoliikenteen hallinnan (ATM) laitteiden ja järjestelmien hankinnassa 19 päivänä heinäkuuta 1993 annetussa neuvoston direktiivissä 93/65/ETY määritellään yleiset periaatteet, joiden mukaan Eurocontrol-standardeja on sovellettava yhteisön lainsäädännössä. Siinä säädetään hankinnoista vastaavien elinten perusvelvoitteesta, jonka mukaan niiden on viitattava kuhunkin lentoliikenteen hallintalaitteiden ja -järjestelmien hankintasopimukseen liittyvissä yleisissä asiakirjoissa ja rahtikirjoissa tämän direktiivin mukaisesti hyväksyttyihin eritelmiin. Direktiivi oli saatettava osaksi kansallista lainsäädäntöä kaikissa jäsenvaltioissa 20. heinäkuuta 1994 mennessä. Kuitenkaan Kreikka ei tuohon päivään mennessä ollut ilmoittanut komissiolle direktiivin täytäntöönpanotoimenpiteistä, minkä vuoksi komissio aloitti rikkomisesta johtuva menettelyn. Kreikan viranomaiset vastasivat komissiolta saamaansa viralliseen ilmoitukseen 3. lokakuuta 1996 päivätyllä kirjeellä. Kirjeessä ne ilmoittivat virallisessa lehdessä (N:o 230, 17.9.1996) julkaistusta laista (N:o 351), jolla neuvoston direktiivi 93/65/ETY saatettiin osaksi Kreikan lainsäädäntöä. Komissio piti riittävänä tätä ilmoitusta ja lopetti Kreikkaa vastaan aloittamansa rikkomisesta johtuvan menettelyn. Direktiivin mukaisesti Eurocontrol-standardit saatetaan käytännössä osaksi yhteisön lainsäädäntöä erityislainsäädännöllä, joka annetaan 6 artiklassa säädetyllä komiteamenettelyllä. Kahden Eurocontrol-standardin, On-Line Data Interchange (OLDI) ja Air Traffic Services Data Exchange Presentation (ADEXP), noudattaminen on tällä hetkellä pakollista 25 päivänä maaliskuuta 1997 Eurocontrol-standardien hyväksymisestä sekä neuvoston direktiivin 93/65/ETY muuttamisesta annetun komission direktiivin 97/15/EY ((EYVL L 95, 10.4.1997. )) nojalla. Nämä standardit eivät liity lentoturvallisuuteen, vaan ne ovat välttämättömiä kansallisten lentoliikenteen valvontajärjestelmien yhteentoimivuuden kannalta. Jäsenvaltioiden olisi pitänyt saattaa kyseisen direktiivin noudattamisen edellyttämät säännökset voimaan 1. joulukuuta 1997 mennessä. Kreikka ei tähän mennessä ole ilmoittanut komissiolle tämän direktiivin täytäntöönpanotoimenpiteistä, minkä vuoksi se saa lähiaikoina virallisen ilmoituksen. Käytännössä komissiolla ei kuitenkaan ole todisteita siitä, että Kreikka ei sovella Eurocontrol-standardeja. Direktiivin 93/65/ETY 8 artiklan 2 kohta koskee toimenpiteitä, joita jäsenvaltiot ovat toteuttaneet direktiivissä vahvistettuihin tavoitteisiin pääsemiseksi. Direktiivillä perustetussa komiteassa keskustellaan parhaillaan tämän säännöksen tulkinnasta, ja sen odotetaan lähiaikoina ottavan kantaa siihen, millaisista toimenpiteistä on ilmoitettava, jotta jäsenvaltiot tietävät, mitä niiltä odotetaan. Todennäköisesti ilmoitettavat toimenpiteet ovat luonteeltaan organisatorisia.